b'\n_START_ARTICLE_\nVisuotin\xc4\x97 latvi\xc5\xb3 Dain\xc5\xb3 ir \xc5\xa0oki\xc5\xb3 \xc5\xa1vent\xc4\x97\n_START_PARAGRAPH_\nVisuotin\xc4\x97 latvi\xc5\xb3 Dain\xc5\xb3 ir \xc5\xa0oki\xc5\xb3 \xc5\xa1vent\xc4\x97 (latv. Visp\xc4\x81r\xc4\x93jie latvie\xc5\xa1u Dziesmu un Deju sv\xc4\x93tki) yra kult\xc5\xabros festivalis Latvijoje._NEWLINE_\xc5\xa0i \xc5\xa1vent\xc4\x97 yra vienas rek\xc5\xa1mingiausi\xc5\xb3 \xc4\xafvyki\xc5\xb3 Latvijos kult\xc5\xabroje, vyksta kart\xc4\x85 per 5 metus Rygoje. \xc5\xa0vent\xc4\x97je dalyvauja apie 30 000 dalyvi\xc5\xb3, tarp kuri\xc5\xb3 chorai, \xc5\xa1oki\xc5\xb3 kolektyvai, pu\xc4\x8diam\xc5\xb3j\xc5\xb3 orkestrai, folkloro grup\xc4\x97s, etnografiniai ansambliai, liaudies muzikos ansambliai, kaimo kapelos, kanklinink\xc5\xb3 ansambliai, taikomojo ir vaizduojamojo meno studijos, vokaliniai ansambliai, saviveikliniai teatrai ir u\xc5\xbesienio kolektyvai._NEWLINE_Latvi\xc5\xb3 Dain\xc5\xb3 ir \xc5\xa0oki\xc5\xb3 \xc5\xa1vent\xc4\x97je vyksta ne tik pasirodymai, bet ir var\xc5\xbeybos, kuriose paai\xc5\xa1k\xc4\x97ja laureatai. Reik\xc5\xa1mingiausias vaidmuo tenka chorams ir \xc5\xa1oki\xc5\xb3 kolektyvams. Paprastai paskutin\xc4\x97s Dain\xc5\xb3 ir \xc5\xa0oki\xc5\xb3 \xc5\xa1vent\xc4\x97s dienos ryt\xc4\x85 vyksta \xc5\xa1ventin\xc4\x97 eisena, kurioje dalyvauja visi jos dalyviai, o vakare Me\xc5\xbeaparko estradoje vyksta u\xc5\xbedarymo koncertas._NEWLINE_Dain\xc5\xb3 \xc5\xa1vent\xc4\x97 vyko tiek Rusijos imperijoje, tiek SSRS, tiek nepriklausomoje Latvijoje. Pirmoji Dain\xc5\xb3 \xc5\xa1vent\xc4\x97 vyko 1873\xc2\xa0m. Nuo to laiko i\xc5\xa1 viso \xc5\xa1vent\xc4\x97 vyko 25 kartus. 1948\xc2\xa0m. pirm\xc4\x85kart \xc5\xa1vent\xc4\x97je dalyvavo ir \xc5\xa1oki\xc5\xb3 kolektyvai. Nuo 1960\xc2\xa0m. kas 5 metai vyksta ir Latvijos mokykl\xc5\xb3 jaunimo Dain\xc5\xb3 ir \xc5\xa0oki\xc5\xb3 \xc5\xa1vent\xc4\x97.'